**Olaus Trondson Islandsmoen** (født 20. februar 1873 i Bagn i Sør-Aurdal, død 22. oktober 1949 samme sted) var en norsk folkehøgskolelærer, forfatter og politiker (Radikale Folkeparti). Han fikk Kongens fortjenstmedalje i gull for sikt virke som kulturarbeider.

Utdanning og virke i skolen
---------------------------

Islandsmoen tok artium ved Kristiania katedralskole i 1895. Han var deretter huslærer og lærer i fem år. Samtidig leste han filologi og ble cand.philos. i 1902. Deretter leste han jus i to år og var så lærer på Valdres folkehøgskole i to år. I 1906 grunnla han Vestoppland folkehøgskole i Brandbu. Her var han styrer fram til 1939. I 1910 hadde han offentlig stipend for å studere skolestellet i England og Skottland. Fra 1913 til 1915 var han formann i Noregs Høgskulelærarlag.

Han var fra 1919 formann i to komiteer om henholdsvis pliktig husstellopplæring og landsungdommens videre utdanning.

Politiker
---------

I perioden 1913–15 var Islandsmoen vararepresentant til Stortinget, og i perioden 1916–18 innvalgt representant, begge ganger for Valdres krets av Kristians amt. Som representant var han sekretær i konstitusjonskomiteen. Han representerte Arbeiderdemokratene (seinere Det radikale Folkeparti) og var kretsformann av partiet i Valdres. Han var på tale som kirkeminister, men avviste tilbudet.

Annet virke
-----------

I og etter okkupasjonsåra var Islandsmoen bestyrer av Hadeland folkemuseum, Valdresmuseet og Bagn bygdesamling. Han var formann i Hadelands museumslag fra stiftelsen i 1913. Han drev mye med bygdehistorie og gav i 1914 ut boka *Sør-Aurdal og Etnedalen*. Han var formann i Valdres bygdebokskomite.

Han var formann i Noregs Mållag 1916–21, seinere æresmedlem. Han ledet Austmannalaget i flere år fra 1920, og dets fylkeslag Uppland det meste av tida mellom 1913 og 1942. Han var også styremedlem (tidvis formann) i livsforsikringsselskapet Andvake.

Islandsmoen var formann i Valdres Skyttarlag i flere år. Han var med i idrettskommisjonen fra 1917, og fra 1931 var han med i et utvalg om militær utdanning av ungdommen gjennom frivillige kurs (Leidangen). Senere satt han i kontrollnemnda for den frivillige militærtjenesten fra 1933 og fram til Leidangen ble oppløst. Fra 1931 var han rådsmedlem i Norges Forsvarsforening.

I 1934 hadde han en foredragsturne i USA for Nordmanns-Forbundet.

Familie
-------

Han var bror av komponisten Sigurd Islandsmoen.

Referanser
----------

1. ↑   Stortinget og statsrådet : 1915–1945. B. 1 : Biografier, side(r) 354[Hentet fra Wikidata]
2. ↑   Stortinget og statsraadet: 1814–1914. B. 1 D. 1 : Biografier A-K, side(r) 429[Hentet fra Wikidata]
3. ↑   Stortinget og statsrådet : 1915–1945. B. 1 : Biografier, side(r) 806[Hentet fra Wikidata]
4. ↑   Norsk biografisk leksikon, oppført som Olaus Trondsen Islandsmoen, Norsk biografisk leksikon ID Olaus\_Islandsmoen, besøkt 9. oktober 2017[Hentet fra Wikidata]
5. 1 2 3 4 5 6 7 8  Vilhelm Haffner: *Stortinget og statsrådet 1915–1945*, bind 1, Oslo 1949, side 354–355.
6. 1 2 3  «Olaus Islandsmoen død», *Hadeland* 29. oktober 1949.
7. ↑  Aasland, Tertit (1928-) (1961). *Fra arbeiderorganisasjon til mellomparti: Det radikale folkepartis (Arbeiderdemokratenes) forhold til Venstre og sosialistene*. Oslo: Universitetsforlaget.
8. ↑  Hauge, Knut (1911-1999) (1988). *Vandring i Valdres*. Aurdal: Paul T. Dreyer. ISBN 8290066856.
9. ↑  «Formenn og leiarar». Noregs Mållag. Arkivert fra originalen 5. mars 2016. Besøkt 28. desember 2015.
10. ↑  Artikkel i *Norsk biografisk leksikon*; besøkt 8. juli 2022.

Eksterne lenker
---------------

* (no) Olaus Islandsmoen hos Norsk senter for forskningsdata politikerarkiv (nedlagt) Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon
 |